Vedenie STU

03.07.2019

**Informácia o vlastníckych vzťahoch na Litovskej ulici v blízkosti FEI STU**

Predkladá: **Ing. Dušan Faktor, PhD.**

kvestor

Vypracoval: **JUDr. Marcel Michalička**

Právny a organizačný útvar

Zdôvodnenie: Informácia pre členov Vedenia STU o vlastníckych vzťahoch medzi STU a manželmi Bothovcami na Litovskej ulici v blízkosti FEI STU.

Návrh uznesenia: Vedenie STU prerokovalo informáciu o vlastníckych vzťahoch medzi STU a manželmi Bothovcami na Litovskej ulici v blízkosti FEI STU.

1. V prvej polovici roka 2017 požiadala Ing. Zdenka Bothová STU o napojenie pozemkov v jej vlastníctve a vo vlastníctve jej manžela (bezpodielové spoluvlastníctvom manželov) nachádzajúce sa v blízkosti FEI STU, Litovská ulica, v k.ú. Karlova Ves, parc. č.: 3016/3, 3001, 3002 na inžinierske siete (voda, elektrina) – príloha.
2. Takéto napojenie na siete by súviselo so zriadením vecného bremena na pozemkoch vo vlastníctve STU. Zriadenie vecného bremena na svojich pozemkoch STU povoľuje len vo výnimočných prípadoch, keď takéto zriadenie je prospešné aj pre STU, alebo keď takýmto zriadením vecného bremena podporí STU verejnoprospešný záujem. STU preto s takýto vysvetlením zamietla žiadosť Ing. Bothovej.
3. Po následnej písomnej aj osobnej komunikácií predložila Ing. Bothová STU geometrický plán, podľa ktorého schodisko spájajúce zastávku mestskej hromadnej dopravy „Zoo“ s Litovskou ulicou, ktoré slúži nielen študentom STU, ale aj širokej verejnosti zasahuje do pozemku parc. č. 3016/3.
4. STU však disponuje geodetickým zameraním prostredníctvom Geometrického plánu č. 11633832-294/96 zo dňa 30.11.1996, vyhotoveným Ing. Michalom Kalinayom, úradne overeným vtedajším Okresným úradom Bratislava IV., Odborom katastrálnym dňa 18.12.1996 pod číslom 2484/96, na základe ktorého je toto schodisko postavené len na pozemku STU a nezasahuje do susediacich pozemkov – takýto stav vyplýva aj z katastra nehnuteľností. V tejto súvislosti je dôležité konštatovať, že v zmysle všeobecne záväzných právnych predpisov platí, že údaje uvedené v katastri nehnuteľností sa považujú za vierohodné, pokiaľ sa nepreukáže opak.
5. Vzhľadom na skutočnosť, že geometrický plán, ktorým disponuje Ing. Bothová je vyhotovený pomocou novších technológií, možno predpokladať, že časť tohto schodiska sa skutočne nachádza na pozemku parc. č. 3016/3.
6. STU navrhla Ing. Bothovej nájom časti pozemku v rozsahu v akom zasahuje schodisko do časti pozemku parc. č. 3016/3.
7. Ing. Bothová túto ponuku odmietla a snažila sa STU opätovne presvedčiť, aby umožnila napojenie inžinierskych sietí.
8. V ostatnom čase komunikoval s STU manžel Ing. Vladimír Both, s ktorým bola diskutovaná aj možnosť odkúpenia pozemkov od manželov Bothovcov, čím by STU získala väčšiu kontrolu nad nežiadúcou výstavbou v blízkosti FEI STU.